Gedagte vir die dag: Die nuwe aardeFoto: yulika.tumblr.com ‘Geseënd is die sagmoediges, want hulle sal die nuwe aarde ontvang.’ (Matteus 5:5) Wolwe en skape sal dan saam bly, luiperds sal tussen bokkies lê, kalwers, leeus en voerbeeste sal bymekaar wees en klein seuntjies sal vir almal sorg. Koeie en bere sal saam wei, hul kleintjies sal bymekaar lê, leeus sal gras eet soos beeste. Babatjies sal by die gate van adders speel, klein kindertjies sal hulle hande uitsteek na giftige slange. Op die heilige berg sal niemand kwaad aanrig of iets verniel nie, want die aarde sal so vol wees van die kennis van die Here soos die see vol water is (Jes 11:6–9). Jesaja beskryf die Messiasryk – die nuwe aarde – waar mens en dier weer soos in die vroegste paradys in liefde en harmonie sal saamleef nes die sagmoediges onder ons wat nie eens ’n slak sal doodtrap nie. Klein kindertjies wat die toonbeeld van onskuld is, sal die diere versorg. Leeus sal nie meer vleis eet nie en die slang en die mens sal mekaar nie meer wil doodmaak nie. Jesus wil sy dissipels se geaardheid verander. Hy wil hul opvlieëndheid, ongeduld, drif en humeurigheid temper en vervang met rustigheid, tevredenheid en geduld. Hy wil hul selfsug in nederigheid verander en hul koppigheid en liggeraaktheid in sagmoedigheid omsit. Om ’n Christen te wees, beteken om jou ou natuur te kruisig, te sterf en as nuwe mens op te staan. Ek regeer nie meer nie, Jesus wel en Hy verwag van my om die ander wang te draai en die tweede myl saam te loop. Dankie Here Jesus, dat U die sagmoediges weer terug sal neem paradys toe. Boeke deur Helena Hugo is nou beskikbaar by CUM Boeke Vir meer geestelike artikels besoek Joy! Digital